b'\n_START_ARTICLE_\nDirektor fotografije\n_START_PARAGRAPH_\nDirektor fotografije je snemalec ali vodja snemalcev in osvetljevalcev pri snemanju filma. Pri manj\xc5\xa1ih produkcijah je odgovoren tako za izgled posnetka, kar pomeni, da skrbi predvsem za pravilne postavitve kamer in osvetlitev posami\xc4\x8dnih scen in igralcev, kot za celotno tonsko snemanje. Je re\xc5\xbeiserjeva desna roka, upo\xc5\xa1teva njegova navodila, mu svetuje in predstavi mo\xc5\xbene re\xc5\xa1itve zaradi tehni\xc4\x8dnih omejitev. Re\xc5\xbeiser se med "lokacijskim scoutom" (angle\xc5\xa1ko location scout) z direktorjem fotografije posvetuje o razli\xc4\x8dnih aspektih filmske produkcije, od izbire snemalne opreme do kakovosti in kon\xc4\x8dnega izgleda slike in zvoka. _NEWLINE_Sestavi si posadko pomo\xc4\x8dnikov: operater kamere (angle\xc5\xa1ko camera operator) ali v \xc5\xbeargonu "\xc5\xa1venker", pomo\xc4\x8dnika ki vlaga film v kamero, imenovan prvi asistent snemalca (angle\xc5\xa1ko first assistant camera operator), ostrilca (angle\xc5\xa1ko focus puller), ki skrbi za  pravilno ostrino, "klaperja" (angle\xc5\xa1ko second assistant camera operator ali angle\xc5\xa1ko clapper loader), ki tol\xc4\x8de klapo... V njegovi skupini je tudi glavni osvetljevalec ali mojster lu\xc4\x8di (angle\xc5\xa1ko gaffer), ki je prvi sodelavec direktorja fotografije in vodja osvetljevalcev oziroma pogovorno "lu\xc4\x8dkarjev", glavni scenski tehnik (angle\xc5\xa1ko key grip), snemalec zvoka z mikromanom, ter pomo\xc4\x8dniki, ki skrbijo za prena\xc5\xa1anje in postavitev lu\xc4\x8di, stativov in te\xc5\xbejih delov opreme._NEWLINE_Pri slovenskih filmih je praviloma zaradi manj\xc5\xa1ih prora\xc4\x8dunskih sredstev tako, da direktor fotografije hkrati tudi snema. Pri ve\xc4\x8djih produkcijah pa sta osebi direktor fotografije in snemalec lo\xc4\x8deni.'